PRITARTA

Šilalės rajono savivaldybės mero

2025 m. liepos 9 d. potvarkiu

Nr. T3-251

PATVIRTINTA

Šilalės r. Pajūrio Stanislovo Biržiškio gimnazijos direktoriaus 2025 m. d. įsakymu

Nr.

**ŠILALĖS R. PAJŪRIO STANISLOVO BIRŽIŠKIO GIMNAZIJOS**

**IKIMOKYKLINIO UGDYMO PROGRAMA**

**I SKYRIUS**  
**BENDROSIOS NUOSTATOS**

1. Informacija apie įstaigą.
   1. Gimnazijos pavadinimas – Šilalės r. Pajūrio Stanislovo Biržiškio gimnazija.
   2. Teisinė forma – biudžetinė įstaiga.
   3. Kodas – 190330034.
   4. Adresas Dariaus ir Girėno g. 35, Pajūrio mstl., Šilalės r. sav. (tel./faks. (8 449) 74035, el. pašto adresas – [rastine@pajuris.silale.lm.lt](mailto:rastine@pajuris.silale.lm.lt), internetinė svetainė – <http://www.pajuris.silale.lm.lt>
   5. Ikimokyklinio ugdymo grupė įkurta 2013 m.
2. Šilalės r. Pajūrio Stanislovo Biržiškio gimnazija atvira pokyčiams, visuomenei, Europos kultūrai. Tai inovatyvi, kūrybinga, atvira įstaiga, sudaranti sąlygas formuotis kūrybingai, atsakingai, atvirai, pasirengusiai ateičiai ir prasmingam gyvenimui asmenybei.
3. Ikimokyklinio ugdymo grupės išsiskiria pozityvia atmosfera, darnia, bendraujančia ir bendradarbiaujančia bendruomene, ugdymo naujovių taikymu, turtinga gamtine, edukacine, inovatyvia aplinka, ugdomosiomis priemonėmis. Jauna, motyvuota, naujovėmis besidominti mokytojų komanda siekia, kad kiekvienas ugdytinis jaustųsi mylimas ir laukiamas. Visa įstaigos komanda – besimokanti, atvira naujovėms ir kūrybiškai jas taikanti savo darbe.
4. Ugdymo(si) procesas praturtinamas priemonėmis, ugdymo būdų įvairove, sudarant bebarjerę ugdymo aplinką, kurią kuria mokytojai, specialistai, įstaigos vadovai.
5. Ikimokyklinio ugdymo programos paskirtis yra pateikti esminius susitarimus dėl vaikų nuo 1,5 iki 6 metų (arba iki jam pradedamas teikti priešmokyklinis ugdymas) ugdymo(si), siekiant užtikrinti kokybišką ikimokyklinį ugdymą(si) ir ugdymo(si) tęstinumą.
6. Ikimokyklinio ugdymo programa atnaujinta vadovaujantis Lietuvos Respublikos švietimo įstatymo 7 straipsnio 4 dalimi, Ikimokyklinio ugdymo programos gairėmis, patvirtintomis Lietuvos Respublikos švietimo ir mokslo ministro 2023 m. rugsėjo 4 d. įsakymu Nr. V-1142 „Dėl Ikimokyklinio ugdymo programos gairių patvirtinimo“.
7. Programoje ir programos rengimo gairėse vartojamos sąvokos apibrėžtos Lietuvos Respublikos švietimo įstatyme ir kituose švietimą reglamentuojančiuose teisės aktuose.

Konceptualus modelis

Paveikslėlis, kuriame yra tekstas, Šriftas, apskritimas, ekrano kopija

Dirbtinio intelekto sugeneruotas turinys gali būti neteisingas.

1. pav. Vaiko raidą skatinančios visuminio ugdymo(si) sritys. Pasiekimų sritys.

1. **Požiūris į vaiką ir jo ugdymą(si).**
   1. Siekiant, kad ugdomi vaikai įgytų daugiau socialinių ir emocinių sunkumų įveikimo gebėjimų, skatinant jų pozityvų elgesį bei siekiant geresnės emocinės savijautos, ikimokyklinėse ugdymo grupėse įgyvendinama tarptautinė vaikų socialinių gebėjimų ugdymo programa „Kimochi“. Universalus dizainas mokymuisi – tai sėkmingas visų vaikų dalyvavimas ugdymosi procese, pasitelkiant ugdymo metodų ir priemonių įvairovę, eliminavus ugdymo aplinkos barjerus. Vyrauja vaiko raidos ir ugdymo teorijų įvairovė bei holistinė praktika, kai neatsiejama priežiūros ir ugdymo vienovė.
   2. Prioritetinės veiklos kryptys:
      1. patirtinio ugdymo koncepciją atliepiantis STREAM sričių (mokslas (Science), technologijos (Technology), skaitymas (Reading), inžinerija (Engineering), menas (Art), matematika (Math)) ankstyvasis ugdymas, kuris yra integruojamas per kasdieninę rutiną, žaidimus, patirtinę veiklą, organizuojamus projektus;
      2. ugdymas be sienų – galimybės plėtoti ugdymo turinį netradicinėse aplinkose už įstaigos ribų;
      3. ugdymo(si) aplinkos modeliavimas – vaikų ugdymo(si) kontekstų kūrimas;
      4. žaidimas suprantamas kaip vaiko raidos šaltinis, vaiko ugdymosi būdas ir pagrindinė veikla, kūrimo ir atnaujinimo kryptis.
2. **Ugdymą(si) grindžiančios vertybės.**
   1. Vaikų ugdymasis grindžiamas požiūrio į vaiką ir jo ugdymą(si) sąlygotomis vertybėmis:
      1. vaiko orumas – kiekvieno vaiko nelygstamos vertės, autentiškumo, unikalumo pripažinimas ir puoselėjimas;
      2. vaiko gerovė – vaikų gerovės pirmumo pripažinimas, puoselėjant vaiko saugumą, sveikatą, darną su savimi ir kultūrine, socialine bei fizine aplinka;
      3. saviraiškos laisvė – kiekvieno vaiko kūrybinio potencialo ir laisvės išreikšti save pripažinimas, palaikymas ir skatinimas;
      4. lygiavertis dalyvavimas – lygiavertėmis sąveikomis grindžiamo ugdymo(si) vertės pripažinimas, sudarant maksimalias sąlygas kiekvienam vaikui dalyvauti bendrame ugdymosi procese ir pašalinant ugdymosi kliūtis;
      5. lygiateisiškumas ir teisingumas – vienodų teisių augti ir ugdytis visiems pripažinimas, užtikrinant galimybes kiekvienam vaikui optimaliai vystyti ir reikšti savo potencines galias nepriklausomai nuo priežasčių, susijusių su lytimi, sveikata, socialine ir kultūrine padėtimi. Minimizuojamos atskirties ir diskriminavimo galimybės, atstovaujama vaikų teisėms mokykloje ir už jos ribų;
      6. pagarba, tolerancija ir atvirumas įvairovei – atviros, pagarba, empatija ir tolerancija grindžiamos ugdymo(si) aplinkos kūrimas, pripažįstant įvairovę kaip vertybę ir sudarant sąlygas visiems vaikams sėkmingai dalyvauti, natūraliai priimant prigimtinius ir kultūrinius skirtumus;
      7. bendruomeniškumas, demokratija ir pilietiškumas – pagarba asmeniui grindžiamos demokratinės aplinkos kūrimas, priklausymo bendruomenei jausmo puoselėjimas, atsakomybės už save ir kitus ugdymasis;
      8. kultūrinis tapatumas – pagarbos savo šalies kultūrai (gimtajai kalbai, etninei kultūrai, tautos istorijai) puoselėjimas, padedant vaikui išreikšti save kaip savo šalies kultūros dalyvį ir kūrėją, gebantį pozityviai priimti kitų kultūrų savitumą.
3. **Vaikų poreikiai.**



2. pav. Vaiko raidą skatinančios visuminio ugdymo(si) sritys. Pasiekimų sritys.

* 1. Kiekvieno vaiko raida ir ugdymasis pasižymi unikaliais bruožais. 1,5–3 metų mažyliai pradeda aktyviai tyrinėti pasaulį. Šiuo amžiaus tarpsniu vaikui gyvybiškai svarbu pačiam atrasti, pasiekti, nuspręsti. Nuo 4 iki 6 metų labiausiai vystosi vaikų iniciatyvumas, todėl jis nori išbandyti naujausių dalykų, pažinti, eksperimentuoti, kurti. Ikimokyklinio ugdymo grupėse tenkinami ir turtinami kiekvienam vaikui aktualūs poreikiai:
     1. žaidimo poreikis – turėti laisvę, pakankamai laiko, erdvės, žaidimo partnerių ir galimybę per bendrus žaidimus kurti vaikų kultūrą. Pripažįstama žaidimo, kaip savarankiškos vaikų veiklos, nelygstama vertė. Nuolat stebėdami ir tinkamoje situacijoje jautriai įsitraukdami į žaidimus, suaugusieji padeda vaikams augintis žaidimo gebėjimus;
     2. saugumo poreikis – jaustis saugiam, gerbiamam, matomam, girdimam, tinkamai globojamam, sulaukti paramos ir pagalbos, kai jos reikia. Ugdant vaikus rūpinamasi ne tik užtikrinti jų saugumą, bet ir juos pačius pagal jų galias įtraukti į rūpinimąsi savo bei kitų saugumu;
     3. draugysčių poreikis – jaustis priimamam, jausti bendrumą, lygiavertiškumą su kitais, kitų paramą, artimumą, turėti vieną ar keletą artimesnių draugų. Sukuriama ugdymo(si) aplinka, skatinanti vaikus tyrinėti ir atrasti, kaip būti, gyventi ir veikti drauge;
     4. komunikavimo poreikis – dalintis su kitais emocijomis, mintimis, idėjomis žodžiu ir nežodinėmis priemonėmis (mimika, judesiu, piešiniu, muzikos kūriniu ir pan.). Vaikams sudaromos sąlygos išbandyti įvairias komunikavimo su vaikais ir suaugusiaisiais priemones ir atrasti pagarbaus, veiksmingo bendravimo būdus;
     5. pažinimo džiaugsmo poreikis – smalsauti, tyrinėti, klausinėti, aiškinti(s), kurti ir išbandyti, džiaugiantis naujais atradimais ir gebėjimu pažinti. Taikydami ugdymo(si) procese įgytas patirtis vaikai kuria ir perkuria savo teorijas apie pasaulį;
     6. kūrybinės saviraiškos poreikis – tyrinėti ir atrasti unikalias savo kūrybines galias per įvairias veiklas. Kuriamos ir spontaniškų, ir kryptingų veiklų galimybės, palankios atsiskleisti vaikų interesams, gabumams ir auginti savitą raiškos stilių;
     7. kiekvieno vaiko unikalūs poreikiai – kurti prielaidas atliepti ir tenkinti unikalius kiekvieno poreikius, tarp jų ir specialiuosius ugdymosi poreikius.
  2. Vaikai yra aktyvūs ugdymo(si) turinio ir proceso kūrimo dalyviai, įsitraukiantys, atliepiantys, siūlantys, ir taip dalyvaujantys su jų ugdymusi susijusiuose sprendimuose. Vaikų reagavimo į ugdymo(si) situacijas stebėjimas, įsiklausymas į vaikų nuomonę padeda mokytojui geriau suprasti momento čia ir dabar poreikius ir jais grįsti ugdymo(si) procesą.
  3. Vaikai ugdosi stebėdami, veikdami spontaniškai, domėdamiesi patrauklia, malonumą teikiančia veikla ir pagal savo jėgas, poreikius bei pomėgius įsitraukdami į mokytojo organizuotą kryptingą veiklą. Ugdymo(si) procese skatinami šie vaikų patirtinio ugdymosi būdai: personalizuotas, savivaldus, dialogiškas, judrus, įkūnytasis ugdymasis, ugdymasis tyrinėjant, kuriant, reflektuojant.

1. **Tėvų (globėjų) ir vietos bendruomenės poreikiai.**
   1. Svarbiausi vaikų ugdytojai – tėvai (globėjai). Jie atsakingi už vaiko gerovę, sveikatą ir kokybišką ugdymą, dalyvauja vaiko ugdymo procese kaip partneriai. Gimnazijos ikimokyklinių ugdymo grupių paskirtis – bendradarbiaujant su šeima ugdyti vaiką, atsižvelgiant į tėvų (globėjų) lūkesčius ir vaikų poreikius. Bendravimas ir bendradarbiavimas su šeima grindžiamas abipusiu supratimu ir atsakomybe, geranoriškumu, pagarba, konfidencialumu, pagalba ir dėmesiu.
   2. Tėvai (globėjai) yra nuolatiniai pagalbininkai ugdymo(si) procese, ugdomosios aplinkos kūrime, palaiko tradicijų puoselėjimą, vaikų sveikatos stiprinimą, aktyviai dalyvauja renginiuose, projektuose. Su tėvais (globėjais) tariamasi dėl vaiko ugdymo(si) tikslų, švietimo pagalbos teikimo, vaikų saviraiškos poreikių tenkinimo, atsižvelgiama į jų lūkesčius. Šeimų lūkesčiai ikimokykliniam vaiko ugdymui nevienodi. Vieniems tėvams (globėjams) aktualu, kad vaikas būtų kokybiškai ugdomas, kad būtų plėtojami jo gabumai ir talentai, kiti tėvai labiau tikisi meilės vaikui ir geros vaiko savijautos, dar kiti tikisi pagalbos įveikiant vaiko socialines ir pažinimo problemas. Apibendrinus tėvų (globėjų) lūkesčius, ugdymo(si) procese svarbiausia: veikimas situacijose, kupinose žaismingumo, nuotykių, atradimų; asmeninė kiekvieno vaiko ūgtis; teigiamas mikroklimatas; kompetentingi pedagogai; bendradarbiavimas; ugdymosi aplinkos praplėstos už ikimokyklinio ugdymo grupių ribų.
   3. Taikomi šie bendravimo su tėvais būdai: individualūs pokalbiai, susitikimai, pokalbiai telefonu, sms žinutėmis, privatūs ikimokyklinio ugdymo gupių socialinio tinklo „Facebook“ puslapiai bei „Messenger“ pokalbių grupės.
2. **Gimnazijos savitumas.**
3. Šilalės r. Pajūrio Stanislovo Biržiškio gimnazija, įsikūrusi strategiškai palankioje vietoje, yra Pajūrio miestelio ir visos seniūnijos švietimo ir kultūros židinys. Gimnazija pavadinta kraštiečio, tautinio atgimimo veikėjo, pedagogo ir visuomenininko Stanislovo Biržiškio vardu. Jis bendruomenei yra ne tik simbolis, bet ir vertybinė kryptis, įprasminanti pilietiškumo, kūrybiškumo ir atvirumo vertybes.
4. Pajūris turi savo istoriją ir tradicijas. Žymiausi Pajūrio miestelyje ir apylinkėse esantys objektai: Pajūrio Švč. Trejybės bažnyčia, Tremtinių aikštė, Pajūrio rekreacinė teritorija, muziejus, Pajūrio dvaro sodyba, piliakalniai, kabantys tiltai per upę Jūrą, Nemylo upė.
5. Šilalės r. Pajūrio Stanislovo Biržiškio gimnazijos ikimokyklinio ugdymo grupės – saugi, šilta ir jauki erdvė, kurioje vaikai mokosi per žaidimą, tyrinėjimą ir kūrybą. Čia ugdymas organizuojamas pagal atnaujintą ikimokyklinio ugdymo programą, taikant **kūrybinio-kompleksinio (visuminio)** ugdymo modelį, **STREAM metodiką** ir **patyriminį mokymąsi**. Ugdymo procesas integruoja šešias svarbiausias sritis: gamtos mokslus, technologijas, inžineriją, menus ir kūrybą, matematiką ir skaitymą, taip užtikrinant vaikų holistinę raidą bei kūrybinio mąstymo ugdymą.
6. Ugdymo tikslai įgyvendinami trijose skirtingose amžiaus grupėse:
   1. „Smalsučių“ grupėje (2–3 metų vaikams) gyvena veikėjas Smalsutis – žingeidus ir nuolat pasaulį tyrinėjantis personažas. Vaikai mokosi klausdami, stebėdami, eksperimentuodami, o ugdymas orientuotas į jų natūralų smalsumą ir pirmuosius pažinimo žingsnius.
   2. „Išradėjų“ grupėje (4–5 metų vaikams) vaikus įkvepia Išradėjas – kūrybingas ir nuolat tobulėjimo ieškantis veikėjas. Čia ugdomas vaikų gebėjimas kurti, konstruoti, spręsti problemas ir ieškoti netikėtų sprendimų kasdienėje veikloje.
   3. „Streamukų“ grupėje (5–6 metų vaikams) vaikai mokosi veikdami tikslingai, plačiai mąstydami ir kurdami sprendimus realioms situacijoms. Grupės simbolis – Streamukas, kuris kviečia vaikus jungti mokslą su menu, fantaziją – su tyrinėjimu. Grupės šūkis: „Kai mokslas susitinka su vaizduote – gimsta pasaulį keičiantys dalykai“.
7. Pedagogai aktyviai įtraukia šeimas, vietos bendruomenę į ugdymo procesą, stiprina bendradarbiavimą bei kuria tvirtus pasitikėjimu grįstus santykius. Vaikų ugdymas vyksta ne tik ugdymo įstaigoje – jis tęsiamas gamtoje: miške, pievoje, prie upelio, muziejuje ar kitose bendruomenės erdvėse. Vaikai gali mėgautis grynu oru, žaidimais lauke, užsiimti aktyvia fizine bei pažintinėmis veiklomis. Tokia aplinka skatina vaikų savarankiškumą, kritinį mąstymą ir socialinius įgūdžius. Šalia esančiame gimnazijos sporto aikštyne ir Pajūrio rekreacinėje teritorijoje yra galimybė organizuoti sportinius ir šventinius renginius. Netoliese esantis Pajūrio muziejus, Šilalės savivaldybės viešosios bibliotekos Pajūrio filialas leidžia praturtinti vaikų ugdymą patirtinėmis edukacinėmis veiklomis.
8. Siekdama plėtoti tarptautinį bendradarbiavimą ir diegti inovatyvias ugdymo praktikas, gimnazijos ikimokyklinio ugdymo grupės dalyvauja „Erasmus+“, „Nordplus Junior“ ir „eTwinning“ tarptautinėse programose.
9. Įgyvendinami bendri projektai, renginiai su Šilalės rajono ikimokyklinio ugdymo įstaigomis. Mokytojai keičiasi patirtimi organizuodami metodinius pasitarimus, dalyvaudami konferencijose, bendruose renginiuose.
10. Daug dėmesio skiriama sveikatingumui ugdyti. Ikimokyklinio ugdymo grupės vykdo bei dalyvauja įvairiuose sveikatinimo ir fizinį aktyvumą skatinančiuose projektuose, iniciatyvose, žaidynėse, akcijose.
11. Ikimokyklinio ugdymo programa praturtinta įvairiomis pedagoginėmis strategijomis, siekiant pritaikyti ugdymą kiekvieno vaiko poreikiams ir interesams. Ikimokyklinėse ugdymo grupėse kuriama saugi ir palanki aplinka, kur vaikai gali mokytis per žaidimą ir patirtinę veiklą. Visuminiu kūrybiniu ugdymo metodu skatinamas kūrybiškumas ir meninė saviraiška, integruojamos įvairios meninės veiklos į kasdienį ugdymą. Į programą įtraukiamos šiuolaikinės technologijos ir inovatyvūs mokymo metodai, siekiant praturtinti ugdymo(si) procesą ir skatinti vaikų kūrybingumą bei smalsumą. STREAM (gamtamokslinio, technologinio, kalbinio, inžinerinio, meninio ir matematinio) ankstyvojo patirtinio ugdymo koncepcija integruojama į kasdieninę rutiną, žaidimus, patirtinę veiklą, pačių ir socialinių partnerių organizuojamus projektus. Ugdymo procesas grindžiamas laiko, lauko pedagogikos, natūralaus tyrinėjimo principais.

**II SKYRIUS**

**IKIMOKYKLINIO UGDYMO PRINCIPAI**

1. Ikimokyklinio ugdymo programos paskirtis – užtikrinti kokybišką ikimokyklinį ugdymą(si) ir ugdymo(si) tęstinumą.
2. Vaiko raidą skatina penkios visuminio ugdymosi sritys:
   1. **„Mūsų sveikata ir gerovė“** – apima šiuos aspektus: fizinis aktyvumas, sveika mityba, mano dienos ritmas, kūno švara ir aplinkos tvarka, saugaus elgesio įpročiai;
   2. **„Aš ir bendruomenė“** – apima šiuos aspektus: kas aš?, savo emocijų ir elgesio valdymas, aš tarp kitų, žmonės ir bendruomenės, mūsų praeitis, dabartis, ateitis;
   3. **„Aš kalbų pasaulyje“** – apima žodinės ir nežodinės kalbos supratimą, kalbinę raišką, kalbų įvairovės suvokimą ir kalbinės tapatybės formavimąsi;
   4. **„Tyrinėju ir pažįstu aplinką“** – apima šiuos turinio aspektus: mane supantys daiktai, gyvybė, skaičiavimas ir modeliavimas, matematiniai erdvės tyrinėjimai, skaitmeninių technologijų pasaulis;
   5. **„Kuriu ir išreiškiu“** – apima šiuos turinio aspektus: žaidimo raiška, muzikos raiška, šokio raiška, dailės raiška, teatro raiška.
3. Pateikiami ikimokyklinio ugdymo principai užtikrinantys ugdymo(si) kryptingumą, integralumą, veiksmingas ugdomąsias sąveikas ir ugdymo(si) kokybę:
   1. Ugdymo(si) ir priežiūros vienovės principas*.* Ikimokyklinio ugdymo(si) procesui būdinga ugdymo(si) ir priežiūros vienovė. Kiekviena suplanuota ir nesuplanuota sąveika bei kasdienė rutina yra ugdanti, turtinanti vaiko patirtį. Ilgalaikis, nuolatinis, saugus vaiko emocinis ryšys su mokytoju sukuria prielaidas visavertei vaiko raidai ir ugdymui(si);
   2. Vaiko raidos ir ugdymo(si) dermės principas.Ugdymo(si) procese atsižvelgiama į raidos nulemtą vaikų poreikių, patirties ir gebėjimų įvairovę ir skatinama visapusiška vaiko raida – fizinė, emocinė, socialinė, pažinimo, komunikavimo, meninės raiškos;
   3. Žaismės principas. Žaismingumas yra viso ikimokyklinio vaikų ugdymo(si) pagrindinis bruožas, neatsiejama tyrinėjimo, eksperimentavimo, fantazavimo, kūrybos dalis, o žaidimas – svarbiausia savarankiška vaiko veikla;
   4. Sociokultūrinio kryptingumo principas. Ugdymas(is) yra grindžiamas žmogiškosiomis, tautinėmis ir pilietinėmis vertybėmis, padedančiomis vaikams įsitraukti į supančią kultūrinę aplinką ir didinančiomis atvirumą kultūrinei bei kalbinei įvairovei;
   5. Integralumo principas. Siekiama visuminės vaikų raidos, užtikrinamas darnus visų pasiekimų sričių gebėjimų plėtojimas, ugdymo(si) sričių tarpusavio ryšiai, vidinės turinio sąsajos kiekvienoje ugdymo(si) srityje, vaikų veiklos integralumas;
   6. Įtraukties principas*.* Sudaromos sąlygos kiekvienam vaikui ugdytis, plėtoti savo galias, gauti reikiamą pagalbą, patirti sėkmę, atsižvelgiant į ugdymosi poreikių įvairovę;
   7. Kontekstualumo principas.Vaikų ugdymas(is) vyksta estetiškuose, į veiklą įtraukiančiuose, vaikų iniciatyvoms atviruose artimiausios socialinės, kultūrinės, kalbinės ir gamtinės aplinkos kontekstuose, siekiama vaikų ugdymo(si) patirčių aktualumo, prasmingumo;
   8. Vaiko ir mokytojo bendro veikimo principas.Aplinkos, sąveikos, bendros prasmės kuriamos įsiklausant ir atliepiant vaikų poreikius, interesus, iniciatyvas, nuomonę, drauge priimant sprendimus;
   9. Lėtojo ugdymo(si), užtikrinančio gilų įsitraukimą, principas. Vaikai giliai išgyvena ir pajaučia kiekvieną *čia ir dabar* momentą, kai skiriama pakankamai laiko kasdienei rutinai, tyrinėjimo ar kūrybos procesui, nuostabai ir atradimo džiaugsmui;
   10. Reflektyvaus ugdymo(si) principas*.*Mokytojas drauge su vaiku emocijomis ir veiksmais atspindi vaiko veikimo patirtis. Su vaikais drauge pagal jų gebėjimus apmąstomos vaikų emocijos, veiklos ir jų rezultatai, numatomas tolesnis veikimas. Mokytojai apsvarsto autentiškas vaikų patirtis, veiklos kokybę ir savo pedagoginių sprendimų poveikį vaikų ugdymui(si);
   11. Šeimos ir mokyklos partnerystės principas. Gimnazija ir šeima (globėjai) bendradarbiauja rengiant Programą, užtikrinant ugdymo(si) tęstinumą ir dermę, kuriant susitelkusią, kartu besimokančią bendruomenę. Tėvai ir gimnazijos darbuotojai pasitiki vieni kitais ir veikia dėl vaikų interesų.
4. Ugdymosi sritys yra ikidalykinės, orientuotos į Programoje numatytų vaikų pasiekimų plėtotę, apima vaikų ugdymo(si) turinį ir veiklas.
5. Siekiant užtikrinti visuminį vaikų ugdymąsi, pateikiama aštuoniolika pasiekimų sričių, skirtų numatyti vaikų ugdymosi pasiekimus.

Paveikslėlis, kuriame yra tekstas, diagrama, ekrano kopija, Šriftas

Dirbtinio intelekto sugeneruotas turinys gali būti neteisingas.

3. pav. Vaiko raidą skatinančios visuminio ugdymo(si) sritys. Pasiekimų sritys.

**III SKYRIUS**

**TIKSLAS, UŽDAVINIAI, UGDYMO(SI) REZULTATAI**

1. **Tikslas** – atsižvelgiant į vaikų prigimtines galias, patirtį, poreikius, šeimos ir bendruomenės susitarimus, kurti lanksčius edukacinius kontekstus, įgalinančius vaikus išsiugdyti pasitikėjimo, rūpinimosi savimi ir kitais, kultūrinio ir socialinio jautrumo, komunikavimo, lankstaus mąstymo, kūrybiškumo, mokėjimo mokytis pradmenis;
2. **Uždaviniai**:
   1. sudaryti sąlygas visų vaikų dalyvavimui ugdymosi veiklose, pašalinant galimus ugdymosi barjerus;
   2. lavinti vaikų kūrybiškumą, pasitelkiant piešimą, šokį, dainavimą, pasakojimą, įvairias medžiagas, priemones, technologijas bei sukuriant tinkamą aplinką kūrybai ir idėjų įgyvendinimui;
   3. organizuoti ugdymą derinant kryptingą mokytojo ir spontanišką vaiko veiklą, taikant patirtinio ugdymo(si) metodus (projektus, tyrinėjimus, eksperimentavimą, pažintines išvykas, diskusijas ir kt.), pripažįstant žaidimą ir kasdienį vaiko gyvenimą grupėje kaip neatsiejamą ugdymo(si) dalį;
   4. saugoti ir stiprinti vaikų psichinę ir fizinę sveikatą, garantuoti jo saugumą, padėti adaptuotis naujoje ugdymo(si) aplinkoje, tenkinti aktyvumo ir judėjimo poreikį;
   5. sudaryti sąlygas mokytis pažinti ir veikti žaidžiant, keliant klausimus, tyrinėjant, renkantis veiklos būdus ir priemones, samprotaujant apie tai, ko išmoko, numatant tolesnės veiklos žingsnius;
   6. skatinti pozityviai bendrauti ir bendradarbiauti su suaugusiaisiais ir vaikais, mokyti(s) spręsti kasdienes problemas, atsižvelgti į savo ir kitų ketinimus, veiksmų pasekmes;
   7. kurti ir plėtoti bendradarbiavimą, grindžiamą pasitikėjimu ir pagarba, su tėvais (globėjais), švietimo pagalbos specialistais, priešmokyklinio ugdymo pedagogais ir kitais švietimo paslaugų tiekėjais.
3. Ikimokyklinio ugdymo(si) rezultatai yra vaikų raidos ir ugdymosi procese nuosekliai įgyjami bei plėtojami jų pasiekimai: vertybinės nuostatos, žinios bei supratimas ir gebėjimai. Ugdymosi pasiekimai suskirstyti į 18 pasiekimų sričių, kurių visuma laiduoja optimalią visų vaiko potencinių galių ūgtį. Programoje vaikų ugdymo(si) rezultatus nusako šios pasiekimų sritys ir jas sudarantys dėmenys:
   1. kasdieniai gyvenimo įgūdžiai– asmeniniai valgymo ir mitybos įgūdžiai; kūno švaros ir aplinkos tvarkos palaikymo įgūdžiai; saugaus elgesio įgūdžiai;
   2. fizinis aktyvumas – stambiosios motorikos įgūdžiai ir fizinės vaiko ypatybės; smulkiosios motorikos įgūdžiai, rankų ir akių koordinacija:
   3. emocijų suvokimas ir raiška – savo jausmų raiška, suvokimas ir pavadinimas; kitų žmonių jausmų atpažinimas ir tinkamas reagavimas į juos; savo ir kitų žmonių jausmų apmąstymas;
   4. savireguliacija ir savikontrolė – gebėjimas nusiraminti, atsipalaiduoti; savo dėmesio, jausmų raiškos ir elgesio valdymas; gebėjimas laikytis susitarimų, taisyklių;
   5. savivoka ir savigarba – savo kūno pažinimas; asmeninio tapatumo jausmas ir teigiamas savęs vertinimas; bendrystės su šeima ir grupe jausmas; kalbinio, tautinio ir pilietinio tapatumo jausmas;
   6. santykiai su suaugusiaisiais ir bendraamžiais – gebėjimas užmegzti geranoriškus santykius su kitais vaikais ir suaugusiaisiais; gebėjimas atpažinti ir pripažinti savo ir kitų panašumus bei skirtumus; gebėjimas bendrauti, mokymasis bendradarbiauti, gebėjimas prisidėti prie grupės gerovės kūrimo;
   7. aplinkos pažinimas – socialinės ir kultūrinės aplinkos pažinimas; gamtinės aplinkos pažinimas; pagarba gyvybei ir aplinkai;
   8. matematinis mąstymas – skaičiaus pajauta, samprotavimai apie kiekį ir duomenis; mato pajauta ir išmatuojamų dydžių palyginimas; geometrinių modelių pažinimas;
   9. skaitmeninis sumanumas – gebėjimas tikslingai naudoti skaitmenines priemones; elementaraus skaitmeninio turinio kūrimas; saugus naudojimasis išmaniaisiais įrenginiais; veiksmų sekų naudojimas problemoms spręsti;
   10. kalbų supratimas – gebėjimas klausytis ir suprasti kitų kalbėjimą bei reaguoti į nežodinę raišką; gebėjimas suprasti įvairiomis formomis (simboline, garsine, grafine, vaizdine, žodine) perteikiamas prasmes; domėjimasis tekstu, raidėmis ir simboliais; gebėjimas suprasti amžių atitinkančius meninius ir informacinius tekstus;
   11. kalbinė raiška – gebėjimas išreikšti patirtį, jausmus ir mintis, įsitraukti ir plėtoti pokalbį; gebėjimas pasakoti, atpasakoti, apibūdinti, kurti, aiškinti taikant nežodines ir žodines raiškos priemones; gebėjimas komunikuoti paprastomis rašytinės raiškos formomis;
   12. estetinis suvokimas – nusiteikimas estetiniams potyriams ir džiaugsmui; aplinkos, žmonių santykių, meno, savo ir kitų kūrybos grožio pajauta; jautrumas meno raiškos ir kitokios kūrybos įvairovei; jutiminių ir emocinių grožio išgyvenimų prisiminimas, apmąstymas ir dalinimasis su kitais;
   13. meninė raiška – tyrinėjimas ir eksperimentavimas pasitelkiant įvairias menines priemones ir formas; raiška skirtingomis meninėmis priemonėmis ir būdais; menų kalbų vertingumo supratimas, jų aptarimas ir pasirinkimas;
   14. kūrybiškumas – kūrybinių idėjų tyrinėjimas, fantazavimas, spontaniškas išbandymas, atkartojimas; kūrybinių idėjų plėtojimas ir įgyvendinimas (improvizavimas, komponavimas ir interpretavimas); savo ir kitų kūrybos reflektavimas, kūrybinių sprendimų pasirinkimas ir pritaikymas;
   15. tyrinėjimas – domėjimasis, eksperimentavimas, gebėjimas kelti klausimus, numatyti; gebėjimas taikyti įvairius tyrinėjimo būdus ir priemones; gebėjimas atliepti, apmąstyti, aptarti tyrinėjimo procesą ir atradimus;
   16. problemų sprendimas – gebėjimas atpažinti problemą; gebėjimas ieškoti problemos sprendimo būdų ir juos įgyvendinti; gebėjimas atsižvelgti į savo sprendimo pasekmes;
   17. gebėjimas žaisti – gebėjimas žaidime laikytis prisiimto vaidmens; gebėjimas koordinuoti žaidimo veiksmus su kitais žaidėjais; gebėjimas organizuoti žaidimo erdvę; gebėjimas kurti žaidimo siužetą;
   18. mokėjimas mokytis – gebėjimas įsitraukti į dominančią veiklą; pastangos kryptingai veikti įgyvendinant ketinimą ar tikslą; gebėjimas stebėti savo ir bendro veikimo pažangą bei koreguoti procesą; gebėjimas reflektuoti savo veiklos procesą ir rezultatą.

**IV SKYRIUS**

**UGDYMO(SI) TURINYS, PROCESAS IR APLINKOS**

1. Ikimokyklinio ugdymo(si) pagrindas yra visuminis ugdymas(is), universalus dizainas mokymuisi, vaiko žaidimas ir kita patirtinė veikla:
   1. Visuminis ugdymas(is) yra pagrindinė ikimokyklinio ugdymosi kryptis, kuri lemia vaikų emocinių, socialinių, fizinių, pažinimo, kalbos, kūrybos potencinių galių harmoningą plėtojimąsi. Programoje modeliuojamas integralus, vientiso pasaulio vaizdo kūrimąsi sąlygojantis vaikų ugdymosi procesas, užtikrinamas balansas ir dermė tarp atskirų ikimokyklinio ugdymo(si) sričių, tarp ugdymosi ir ugdymo procesų.
   2. Universalus dizainas mokymuisi yra kiekvieno vaiko sėkmingą ugdymąsi laiduojanti įtraukaus ugdymo organizavimo prieiga. Visavertę įtrauktį užtikrina prigimtinių kiekvieno vaiko ugdymosi skirtumų pripažinimas ir kokybiškai įgyvendinamos esminės ugdymo(si) proceso modeliavimo kryptys:
      1. vaiko įsitraukimas į ugdomąją veiklą, sudominant ir sužadinant pozityvias emocijas;
      2. gilėjantis supratimas, gaunant ir tyrinėjant informaciją įvairiais būdais;
      3. įgytos patirties raiška, savarankiškai sugalvojant idėją, ją įgyvendinant, atspindint ar aptariant rezultatą.
   3. Vaiko žaidimas ir kita patirtinė veikla yra pagrindinės, viena kitą papildančios ugdomosios veiklos. Vaikų žaidimas yra paties vaiko kuriama ir valdoma veikla, kuomet sutelkiamos visos jau įgytos ir plėtojamos galios. Gimnazijoje plėtojama žaidimo kultūra, skatinanti žaisti, kurti ir bendradarbiauti. Siekiama vaikų savarankiško žaidimo ir žaismingo ugdymo(si) vienovės bei darnos. Patirtinės veiklos yra vaiko ugdymasis darant, veikiant: pajaučiant, stebint, tyrinėjant, eksperimentuojant, modeliuojant, kuriant, komunikuojant, reflektuojant savo patirtis ir atradimus.
2. Šie elementai sudaro tvirtą pagrindą vaikų visapusiškam ugdymui(si), siekiant harmoningo emocinių, socialinių, fizinių, pažinimo, kalbos ir kūrybos galių vystymosi.
3. Ankstyvojo ir ikimokyklinio amžiaus vaikų ugdymo(si) turinys sudarytas remiantis Ikimokyklinio ugdymo programos gairėmis (2023), atskleidžiant plėtojamas vaiko galias per svarbiausias ugdymo(si) sritis ir jas apimančias pasiekimų sritis.
4. Atsižvelgiant į vaiko amžių, kiekvienoje ugdymo(si) srityje numatytos pasiekimų sritys, esminiai gebėjimai, vertybinės nuostatos ir pateiktos ugdymo(si) gairės (iš vaiko perspektyvos). Ikimokyklinio ugdymo turinys planuojamas pagal tai, ko norima pasiekti per tam tikrą amžiaus laikotarpį. Lentelėje fiksuojamas galutinis siekiamas rezultatas 3 metų ugdytiniams ir 5/6 metų ugdytiniams. Vaikų pasiekimai į grupes jungiami pagal tiksle numatytas vaiko galias, kurios plėtojamos per vaiko raidą skatinančias visuminio ugdymo(si) 5 sritis. Nuoroda į dokumentą: <https://shorturl.at/Lw8d9>
5. Didelis dėmesys skiriamas patirtiniam ugdymui, kuris apima vaiko protą, racionalias žinias, jo pojūčius bei jausmus, grįstas tyrinėjimais, eksperimentavimu, atradimais, kūryba ir bendradarbiavimu. Vaikas, kaip jaunasis tyrėjas, atradėjas ugdomas grupėje ir už jos ribų, skatinant intelektualią, kritinio mąstymo reikalaujančią veiklą ir kiekvieno vaiko asmeninę pažangą.
6. Ugdymo procese naudojamos informacinės technologijos žadina vaiko motyvaciją mokytis, patirti, atrasti, plečia mąstymo galimybes. Vaikai tyrinėja ir atranda įvairias technologijų panaudojimo galimybes, įgytą patirtį panaudoja kituose žaidimuose.
7. Ekskursijos ir išvykos praturtina vaikų patirtį, jie susipažįsta su artimiausia gamtine, socialine ir kultūrine aplinka, mokosi ne tik orientuotis naujoje aplinkoje, bet ir tiesiogiai konstruoja savo žinias, veikdami natūralioje aplinkoje.
8. Ugdymo turinio įgyvendinimas organizuojamas taip, kad atitiktų pagrindinius ir prigimtinius vaiko poreikius, sudarytų galimybę atsiskleisti vaiko individualumui ir savitumui visose ugdymo(si) pasiekimų srityse, kurių visuma užtikrintų ugdytinių mokyklinę brandą.
9. Vienas iš svarbiausių kontekstų – ugdymosi aplinka, kuri tampa ne tik fizine erdve, bet ir aktyviu ugdymo(si) veiksniu – trečiuoju mokytoju. Aplinka padeda įgyvendinti visus ugdymo kontekstus: santykius, žaidimą, tyrinėjimą, kasdienį gyvenimą, kūrybą, bendruomenę, gamtą ir kultūrą.
   1. Santykiai: jauki, atvira ir saugi aplinka padeda vaikams užmegzti ir palaikyti ryšius su bendraamžiais bei suaugusiais. Aplinkoje skatinamos socialinės sąveikos erdvės – ramiems pokalbiams, bendroms veikloms ir emocijų raiškai.
   2. Žaidimas: aplinka kuriama taip, kad skatintų laisvą, kūrybišką, savarankišką žaidimą – vaikams prieinami įvairūs atviri ištekliai, keičiami žaidimų kampeliai, medžiagos, leidžiančios konstruoti ir improvizuoti.
   3. Tyrinėjimas: aplinkoje gausu priemonių, skatinančių pažinimą per jutimus, bandymus, klaidas ir atradimus. Vaikams siūlomos natūralios medžiagos, sensoriniai stalai, tyrimų stotelės, o edukacinės erdvės kuriamos ir lauke.
   4. Kasdienis gyvenimas: vaikai mokosi per kasdienes situacijas – savarankiškas tvarkymasis, daiktų rūšiavimas, tarpusavio pagalba. Aplinka organizuojama taip, kad vaikai galėtų patys pasiekti reikalingus daiktus, jaustųsi savarankiški ir atsakingi.
   5. Kūryba: aplinkoje išskiriamos meno, muzikos, vaidybos erdvės, kur vaikai gali nevaržomai kurti, improvizuoti, išreikšti savo emocijas ir idėjas.
   6. Bendruomenė: aplinkos atvirumas leidžia į ją įtraukti tėvus, specialistus, vietos bendruomenės narius. Vaikų darbeliai eksponuojami, organizuojamos parodėlės, edukacijos, šventės, kurios stiprina priklausymo bendruomenei jausmą.
   7. Gamtos ir kultūros pažinimas: kuriamos lauko ugdymo erdvės, aplinka praturtinama gamtinėmis medžiagomis. Eksponuojami tautiniai raštai, kalendorinės šventės, leidžiama vaikams pažinti savo kultūrą per aplinkos detales ir patirtis.
10. Šilalės r. Pajūrio Stanislovo Biržiškio gimnazijos ikimokyklinio ugdymo aplinkos kuriamos taip, kad skatintų vaikų smalsumą, kūrybiškumą ir aktyvų tyrinėjimą. Tai – ne tik fizinė erdvė, bet ir patyriminė ugdymosi aplinka, kurioje vaikai kviečiami mokytis patirdami, veikdami ir atrasdami. Lauko aplinka čia – svarbi ugdymo dalis. Ji apima:
    1. „Gurmaniukų sodą“ – tai vaikų puoselėjama erdvė, kurioje mažieji augina, ragauja, stebi augalų augimą, susipažįsta su metų laikų kaita ir tvarumo idėjomis. Ši aplinka ne tik ugdo pažinimo kompetencijas, bet ir stiprina ryšį su gamta bei maisto kultūra.
    2. Sensorinę vandens sienelę, kuri lavina vaikų pojūčius, smulkiąją motoriką bei kūrybingumą, leidžia tyrinėti vandens savybes ir lavinti dėmesio koncentraciją.
    3. Miškelį ir purvinų veiklų zoną, kurioje vaikai tyrinėja natūralią aplinką, ugdosi gebėjimą veikti komandoje, priimti sprendimus, klysti ir bandyti dar kartą – visa tai per natūralų, vaikišką žaidimą.
    4. Fizinį aktyvumą skatinančius įrenginius: žaidimų aikšteles, čiuožyklas, laipynes, sporto aikšteles, futbolo aikštę ir stadioną. Šios erdvės padeda vaikams lavinti judėjimo įgūdžius, koordinaciją ir bendradarbiavimą.
    5. Gimnazijos lauko klasę ir kupolą, kurie suteikia galimybes mokytis po atviru dangumi – čia vyksta įvairios integruotos veiklos, susijusios su gamta, kalba, menu ir technologijomis.
    6. Lauko muzikiniai instrumentai leidžia vaikams išreikšti save garsais, improvizuoti, tyrinėti ritmą, garsų sąsajas su emocijomis ir aplinka.
11. Ikimokyklinio ugdymo vidaus aplinkos yra struktūruotos taip, kad skatintų vaikų savarankiškumą, bendradarbiavimą ir kūrybiškumą. Erdvės suskirstytos į teminius kampelius, kuriuose vaikai gali veikti tiek individualiai, tiek mažomis grupelėmis. Tarp jų – meninis, poilsio, emocijų, konstravimo kampeliai, suteikiantys galimybę žaisti, tyrinėti, kurti ir atsipalaiduoti pagal savo poreikius.
12. Vaikai taip pat lankosi gimnazijos bibliotekoje, kur naudojasi interaktyvia lenta, lavina skaitymo įgūdžius ir domisi knygomis.
13. Vaikai aktyviai mokosi judėdami, žaisdami ir tyrinėdami naudodamiesi interaktyviomis grindimis. Fizinio aktyvumo veiklos vyksta vaikų žaidimų kambaryje ir aktų salėje, kur vaikai skatinami judėti, žaisti ir stiprinti fizinę ištvermę.
14. Ugdomosios veiklos organizuojamos „Vilkiukų“ klube ir „Jaunųjų mokslininkų laboratorijoje“, kur vaikai tyrinėja, eksperimentuoja ir gilina savo pažinimo gebėjimus pasitelkdami patyriminio ugdymo metodus.

**V SKYRIUS**

**VAIKŲ UGDYMO(SI) PAŽANGA, UGDYMOSI TĘSTINUMAS**


1. Vaiko ugdymosi pažangos vertinimas tai nuolatinis informacijos rinkimas bei kaupimas apie ugdomų vaiko galių pasiekimus visose veiklos srityse, duomenų analizavimas bei maksimalių vaiko potencinių galimybių numatymas. Tai šiuolaikinio kokybiško ugdymo esmė, padedanti plačiau įžvelgti ugdymo perspektyvas, pasirenkant patraukliausius individualiuosius tikslus, uždavinius, turinį bei technologijas ne tik įprastos raidos vaikams, bet ir specialiųjų ugdymo(si) poreikių bei ypatingų gabumų vaikams.
2. Vaikų pažangos ir pasiekimų vertinimu siekiama:
   1. pažinti kiekvieną vaiką, atpažinti jo pasiekimus įvairiose ugdymo(si) srityse, stebėti, ko ir kaip vaikas mokosi, ko išmoko;
   2. padėti vaikui sėkmingai augti, tobulėti, pastebėti konkrečius jo ypatumus ir nustatyti papildomų švietimo pagalbos paslaugų poreikį, kurių negali suteikti tėvai (globėjai);
   3. teikti informaciją apie vaiko daromą pažangą ir pasiekimus tėvams (globėjams), kitiems specialistams, įstaigos administracijai;
   4. tikslingai planuoti ugdymą, panaudojant informaciją apie vaiko pasiekimus;
   5. nustatyti, ar vaikų ugdymo organizavimas yra veiksmingas, priimti pagrįstus sprendimus ugdymui tobulinti.
3. Vaiko pasiekimai ir jo daroma pažanga vertinama pagal Ikimokyklinio ugdymo programos gairėse pateiktą Ikimokyklinio amžiaus vaikų ugdymosi pasiekimų aprašo 18 pasiekimų sričių.
4. Vertinami vaiko pasiekimai ir jo daroma pažanga, lyginant ankstesnius vaiko pasiekimus su dabartiniais. Ugdymo(si) pasiekimų ir pažangos vertinimas grindžiamas individualizavimo principu, t. y. kiekvieno vaiko pasiekimai vertinami atskirai, nelyginant su kitais. Vertinama ne tik vaiko įgyta patirtis, jo žinios, vertinami ir jo gebėjimai bei išsiugdytos vertybinės nuostatos (vaiko įgytos kompetencijos).
5. Ugdymo pasiekimų vertinimo metodika. Vaiko nuolatinis ugdymosi pažangos stebėjimas, dokumentavimas ir analizė, siekiant užtikrinti aukštą ugdymo kokybę ir vaiko individualių poreikių tenkinimą, atliekamas laikantis individualizavimo (kiekvieno vaiko pasiekimai vertinami individualiai), nuoseklumo (vertinimas atliekamas nuosekliai, siekiant stebėti ilgalaikę vaiko pažangą ir vystymąsi įvairiose srityse) ir bendradarbiavimo (vertinimo procesas apima mokytojų, vaikų tėvų (globėjų) ir pačių vaikų dalyvavimą) principais.
6. Ugdymo(si) pasiekimų vertinimas vyksta šiais etapais:
   1. Diagnostinis vertinimas. Atliekamas pradinis vertinimas, kai vaikas pradeda lankyti ikimokyklinio ugdymo grupę. Stebima vaiko pradinė adaptacija, įgūdžiai, gebėjimai ir poreikiai.
   2. Nuolatinis stebėjimas ir dokumentavimas. Mokytojai nuolat taiko pagrindinius pažangos ir pasiekimų vertinimo metodus (stebėjimą, vaiko veiklų, darbelių analizę, pokalbį su vaiku, vaiko pasakojimą, diskusiją, individualias užduotis ir kt.), fiksuoja svarbius momentus, pažangą ir sunkumus, su kuriais susiduria vaikas. Stebėjimui naudojami įvairūs metodai (nuotraukos, garso ar vaizdo įrašai, kaupiami elektroniniame vaiko aplanke). Analizuojami vaiko kūrybinių darbų, projektų ir kitos veiklos rezultatai. Fiksuojami pasiekimai, pažanga ir ugdymosi poreikiai.
   3. Pasiekimų įvertinimas. Atliekamas I ir II pusmečio vertinimas du kartus per metus: spalį ir gegužę. Apibendrinami vaiko pasiekimai ir pažanga, užpildant Ikimokyklinio amžiaus vaikų ugdymosi pasiekimų vertinimo lentelę. Duomenys pateikiami e. dienyne.

Paveikslėlis, kuriame yra tekstas, ekrano kopija, programinė įranga, skaičius

Dirbtinio intelekto sugeneruotas turinys gali būti neteisingas.

*4. pav. Ikimokyklinio amžiaus vaikų ugdymosi pasiekimų vertinimas.*

1. Vaiko pasiekimai individualiai aptariami su tėvais (globėjais).
2. Jei yra poreikis, į aptarimą įtraukiami Vaiko gerovės komisijos atstovai, kiti specialistai, administracijos atstovai.
3. Vaikui pereinant iš ikimokyklinio ugdymo į priešmokyklinio ugdymo grupę, informacija apie vaiko pasiekimus perduodama priešmokyklinio ugdymo grupės mokytojui.
4. Tolesnis planavimas. Sukaupta informacija naudojama tikslingam veiklos planavimui, bendradarbiavimui su tėvais (globėjais).



5. pav. Ikimokyklinio ugdymo(si) pasiekimų sričių ir priešmokyklinio ugdymo(si) kompetencijų dermė*.*

1. Ikimokyklinio ugdymo(si) laikotarpiu plėtojamos pasiekimų sritys ir priešmokyklinio ugdymo(si) kompetencijos yra suderintos. Užtikrinamas nuoseklus pasiekimų sričių ir turinio augimas, siekiant, kad vaikas būtų pasiruošęs sėkmingai mokytis mokykloje.

\_\_\_\_\_\_\_\_\_\_\_\_\_\_\_\_\_\_\_\_\_\_\_